NARIADENIE KOMISIE (ES) č. 687/2009
z 29. júla 2009,
ktorým sa zrušujú nariadenia (ES) č. 877/2008, (ES) č. 878/2008 a (ES) č. 879/2008, ktorými sa vyhlasuje stála verejná súťaž na ďalší predaj cukru v držbe intervenčných agentúr Belgicka, Českej republiky, Írska, Maďarska, Slovenska, Švédska a Talianska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. d) spolu s jeho článkom 4,
keďže:
(1)
Nariadeniami Komisie (ES) č. 877/2008 (2), (ES) č. 878/2008 (3) a (ES) č. 879/2008 (4) sa vyhlásila stála verejná súťaž na ďalší predaj cukru na trhu Spoločenstva, ďalší predaj cukru na priemyselné využitie a ďalší predaj cukru na vývoz v držbe intervenčných agentúr Belgicka, Českej republiky, Írska, Maďarska, Slovenska, Švédska a Talianska.
(2)
Na ďalší predaj bolo k dispozícii maximálne 345 539 ton cukru v držbe intervenčných agentúr. Po ďalšom predaji po verejnej súťaži prebiehajúcej od 1. októbra 2008 zostalo 34 081 nepredaných ton cukru.
(3)
V prílohe I k nariadeniu Komisie (ES) č. 983/2008 z 3. októbra 2008, ktorým sa prijíma plán prideľovania prostriedkov, ktoré sa v rozpočtovom roku 2009 majú vyúčtovať členským štátom na dodávku potravín z intervenčných zásob v prospech najodkázanejších osôb v Spoločenstve (5), sa ustanovilo stiahnutie celkovo 119 687 ton cukru z intervenčných skladov Spoločenstva na účely ich distribúcie najodkázanejším osobám v Spoločenstve.
(4)
Vzhľadom na plán distribúcie potravín najodkázanejším osobám na rok 2010 presahujú množstvá, o ktoré členské štáty žiadajú, množstvo cukru, ktoré je momentálne k dispozícii. Z tohto dôvodu je vhodné zachovať všetky zostávajúce zásoby intervenčného cukru a ukončiť stále verejné súťaže na ďalší predaj intervenčného cukru.
(5)
Nariadenia (ES) č. 877/2008, (ES) č. 878/2008 a (ES) č. 879/2008 by sa preto mali zrušiť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenia (ES) č. 877/2008, (ES) č. 878/2008 a (ES) č. 879/2008 sa týmto zrušujú.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. júla 2009